מדד גלאזגו

מדד ההכרה גלאזגו (או סולם גלאזגו; באנגלית: Glasgow Coma Scale ובקיצור: GCS) הוא מדד נוירולוגי להערכת רמת ההכרה של אדם. לפי מדד זה המטופל מוערך לפי מספר קריטריונים קבועים, וסיכום הנקודות מהווה הערכה כללית על פי מדד הגלאזגו. תוצאת המדד מסייעת לניבוי סיכויי ההתאוששות של החולה.

בתחילה נעשה שימוש במדד על מנת להעריך את רמת ההכרה של חולה לאחר ניתוח ראש, אך כיום המדד מיושם במגוון תחומים – כולל רפואת חירום, בה הוא מתבצע על ידי רופא, פרמדיק או חובש מיד בהערכה הראשונית. המדד פורסם בשנת 1974 על ידי גרהאם טיסדייל ובריאן ג'.ג'נט, פרופסורים לנוירוכירורגיה מאוניברסיטת גלאזגו. השניים המשיכו וכתבו את הספר "טיפול בפציעות ראש".

ה-GCS מהווה חלק ממספר מערכות ניקוד של טיפול נמרץ, הכולל את הבדיקות APACHE II, SAPS II ו-SOFA, כתרומה להערכת המצב של מערכת העצבים המרכזית. סקאלה דומה, סקאלת רנצ'ו לוס אמיגוס, משמשת להערכת ההתאוששות של חולים שסבלו מטראומה מוחית.

יסודות השיטה
המדד מורכב משלושה מבחנים: תגובת העין (E - Eye opening), תגובה מילולית (V - Verbal Response) ותנועה (M - Motor Response). הערכים הללו נשקלים ביחד ולחוד. סכום ה-GCS המינימלי הוא 3 (תרדמת עמוקה או מוות), בעוד שהגבוה ביותר הוא 15 (אדם עירני באופן מלא).

מדד גלאזגו למבוגרים

תגובת עין (E)
ישנן ארבע רמות:
4. פתיחת עיניים ספונטנית.
3. עין נפתחת בתגובה לדיבור: אין לבלבל עם אדם המתעורר משינה; מטופל כזה מקבל תוצאה של 4, לא 3.
2. עין נפתחת בתגובה לכאב: החולה מגיב ללחץ על הציפורניים; אם זה לא מניב תגובה, לוחצים או משפשפים את עצם המצח או עצם החזה.
1. אין.

תגובה מילולית (V)
ישנן חמש רמות:
5. מתמצא: המטופל מגיב בקוהרנטיות וכראוי לשאלות כגון מה שמו וגילו, איפה הוא נמצא וכדומה.
4. מבולבל: המטופל מגיב לשאלות בקוהרנטיות אבל יש חוסר התמצאות ובלבול קלים.
3. מילים לא מתאימות: הגייה ברור של מילים, אבל ללא חילופי דברים ממשיים.
2. קולות לא מובנים: קולות אבל לא מילים.
1. אין.

תגובה מוטורית (M)
ישנן שש רמות:
6. מציית לפקודות: המטופל מבצע דברים פשוטים כפי שדורשים ממנו.
5. לוקליזציה לכאב: תנועות מכוונות לגירויי כאב משתנים, לדוגמה, הצלבת ידיים מעל המצח בתגובה ללחיצה על עצם המצח.
4. רתיעה מכאב: המטופל מושך חלק מהגוף כאשר צובטים את החלק; גמישות נורמלית.
3. יציבת גוף דקורטיקאטית בתגובה לכאב:
גו ורגליים מתוחים
כתפיים מסובבות כלפי פנים
מרפקים, שורשי כף היד ואצבעות כפופים
2. תגובה דסרבראטית בתגובה לכאב:
גו וגפיים מתוחים מאוד
1. אין.

פירוש הממצאים
מרכיבים בודדים של המדד כמו גם הסכום הכולל שלהם חשובים מאוד. לפיכך, התוצאה של מבחן גלאזגו מבוטאת בצורה הבאה: GCS 9 = E2 V4 M3 בשעה 07:35.

בדרך כלל, מסווגים תרדמת בתור:
חמורה, כאשר GCS קטן או שווה ל-8.
בינונית, כאשר GCS מ-9 עד-12.
מינורית, כאשר GCS גדול או שווה ל-13.

מדד גלאזגו לתרדמת עבור ילדים
ל-GCS יש אפשרות מוגבלת ליישום על ילדים, בייחוד מתחת לגיל 36 חודשים, שכן בגילים האלה גם הביצועים המילוליים של ילד בריא צפויים להיות נמוכים מאוד. לכן פותח מדד גלאזגו לילדים, שהוא מדד נפרד אבל דומה, עבור הערכת ילדים צעירים.

כיוון שאופי התגובות של מטופלים צעירים שונה מאופי התגובות של מטופלים מבוגרים (לדוגמה, לא סביר שתינוק בן יומו יצליח להגיב מילולית כמו אדם בוגר), נערכו מספר שינויים במדד גלאזגו למבוגרים, והתקבל מדד גלאזגו לילדים (Pediatric Glasgow Coma Scale). סכום התוצאות במדד זה נע בין 3 ל-15 (כמו במבוגרים). כל תוצאה של פחות מ-8 מייצגת סיכון ממשי למוות.

תגובת עין (E)
4. העיניים נפתחות באופן ספונטני.
3. העיניים נפתחות בתגובה לדיבור.
2. העיניים נפתחות בתגובה לכאב.
1. אין פתיחה של העיניים.

תגובה מילולית (V)
5. קולות תינוק או מלמולים (פעילות נורמלית).
4. התינוק חסר מנוחה ובוכה ממושכות.
3. התינוק בוכה בתגובה לכאב.
2. התינוק גונח בתגובה לכאב.
1. אין תגובה מילולית.

תגובה מוטורית (M)
6. התינוק נע ספונטנית או בצורה מכוונת.
5. התינוק נרתע ממגע.
4. התינוק נרתע מכאב.
3. יציבת גוף דקורטיקאטית בתגובה לכאב:
גו ורגליים מתוחים
כתפיים מסובבות כלפי פנים
מרפקים, שורשי כף היד ואצבעות כפופים
2. תגובה דסרבראטית בתגובה לכאב:
גו וגפיים מתוחים מאוד
1. אין תגובה מוטורית.

לקריאה נוספת 
 Teasdale G, Jennett B. Assessment of coma and impaired consciousness. A practical scale. Lancet 1974,2:81-84. .

קישורים חיצוניים

הערות שוליים 

ערכים שבהם תבנית בריטניקה אינה מתאימה
רפואת חירום
נוירולוגיה
בדיקות רפואיות
מדדים רפואיים